recursal/SuperWikiNEXT-32B huggingface dataset:
**பிரியா ஆனந்து** தமிழ், தெலுங்கு, இந்தி திரைப்பட நடிகையாவார். தெலுங்கில் வெளியான லீடர் மற்றும் தமிழில் வெளியான வாமனன் திரைப்படத்தில் கதாநாயகியாக அறிமுகமானவர். மேலும் இவர் பாலிவுட் திரைப்படமான இங்கிலிஷ் விங்கிலிஷ் திரைபடத்தில் சிறப்பு கதாபாத்திரத்தில் நடித்து பிரபலமானவர்.

இளமைப் பருவம்
-------------

தமிழ் பேசும் தந்தைக்கும் தெலுங்கு மற்றும் மராத்தி பேசும் தாய்க்கும் பிறந்ததாலும், ஐதராபாத்து, சென்னை மயிலாடுதுறை ஆகிய இடங்களில் வளர்ந்ததாலும், தமிழ், தெலுங்கு ஆகிய இரண்டு மொழிகளையும் சரளமாகப் பேசுகிறார். ஆங்கிலம், வங்காள மொழி, இந்தி, மராத்தி, எசுப்பானியம் ஆகிய மொழிகளையும் பேசுகிறார். அமெரிக்க அல்பேனி பல்கலைக்கழகத்தில் இதழியல் பயின்று பின்னர் சென்னை திரும்பினார். இதுவரை பன்னிரண்டு தெலுங்கு, இந்தி மற்றும் தமிழ் மொழித் திரைப்படங்களில் நடித்துள்ளார்.மேலும் மூன்று தமிழ் படங்களிலும் நடித்துவருகிறார்.

நடித்த திரைப்படங்கள்
--------------------

| வருடம் | படம் | கதாபாத்திரம் | மொழி | குறிப்பு |
| --- | --- | --- | --- | --- |
| 2009 | *வாமனன்* | திவ்யா | தமிழ் |  |
| 2010 | *புகைப்படம்* | சைனி ஜார்ஜ் | தமிழ் |  |
| 2010 | *லீடர்* | ரத்ன பிரபா | தெலுங்கு |  |
| 2010 | *ராமா ராமா கிருஷ்ணா கிருஷ்ணா* | பிரியா | தெலுங்கு |  |
| 2011 | *நூற்றெண்பது* | ரேணுகா நாராயணன் | தமிழ் |  |
| 2011 | *180* | தெலுங்கு |  |
| 2012 | *இங்கிலீஷ் விங்கிலீஷ்* | ராதா | இந்தி |  |
| 2012 | *கோ அன்டே கோட்டி* | சத்யா | தெலுங்கு |  |
| 2013 | *ரங்கிரீஸ்* | மேகா ஜோஷி | இந்தி |  |
| 2013 | *எதிர் நீச்சல்* | கீதா | தமிழ் |  |
| 2013 | *ஃபுக்ரே* | பிரியா | இந்தி |  |
| 2013 | *வணக்கம் சென்னை* | அஞ்சலி ராஜ்மோஹன் | தமிழ் |  |
| 2015 | *வை ராஜா வை* | பிரியா | தமிழ் |  |
| 2014 | *அரிமா நம்பி* | அனாமிகா | தமிழ் |  |
| 2014 | *இரும்பு குதிரை* | சமயுத்த ராமகிருஷ்ணன் | தமிழ் |  |
| 2014 | ஒரு ஊருல ரெண்டு ராஜா | பிரியா | தமிழ் |  |

2015. த்ரிஷா இல்லனா நயன்தாரா. பிரியா ஆனந்த். தமிழ். இரயில் பயணி

2017. முத்துராமலிங்கம் விஜி. தமிழ் 

2017. ராஜகுமாரா. நந்தினி. கன்னடம். முதல் படம்

2017. கூட்டத்தில் ஒருத்தன். ஜனனி. தமிழ் 

2018 கயம்குலம் கொச்சுன்னி. ஜானகி. மலையாளம் 

2018. ஆரஞ்சு. ராதா. கன்னடம் 

2019. எல். கே. ஜி சரளா முனுசாமி. தமிழ் 

2019. ஆதித்ய வர்மா. பிரியா மேனன். தமிழ் 

2020. சுமோ. கொரோனா காரணத்தினால் படம் வெளியாகவில்லை

மேற்கோள்களும் குறிப்புகளும்
---------------------------

1. ↑  Happy Birthday To Priya Anand. chitramala.com. September 17, 2010
கவிதையின் வேறுபட்ட உருவங்களையும் வடிவங்களையும் அரங்க நிகழ்வாக்குகின்ற ஒரு நிகழ்த்து கலை **கவிதா நிகழ்வு** ஆகும்.

கட்டமைப்பு
----------

கவிதா நிகழ்வு இசையும் நாடகமும் உள்ளிட்ட ஆற்றகைக் கலையினதும் கவிதை எனும் இலக்கியத்தினதும் கூட்டு இணையமாகும். இந்தக் கலை இலக்கிய இணையம் மிக்க நெகிழ்ச்சித் தன்மை கொண்டது. இங்கு மரபுக்கவிதை, புதுக்கவிதை என்ற பேதமில்லை. நாட்டுப்பாடல், வசனக்கவிதை, ஹைக்கூ, மொழிபெயர்ப்புக்கவிதை என எதையுமே நிகழ்த்தலாம். வசனத்தைக்கூட இடையிட்டுக் கொள்ளலாம். ஆயினும் இந்த நிகழ்வில் குரலின் ஏற்ற இறக்கம், முகபாவம், நேரக்காப்பு என்பன முக்கியமானதாகும். சாரீரத்தின் ஆரோகண, அவரோகணத்திற்கு ஏற்ப உடலின் மெய்ப்பாடு வெளிக்காட்டப்படுதல் வேண்டும். கவிதை ஒரு பொதுத்தலைப்பில் மாத்திரமன்றி ஒரே குவிமையக் கருத்தைக் கொண்டதாக வெவ்வேறு சந்தர்ப்பங்களில் எழுதப்பட்டவையாகக் கூட இருக்கலாம். மெலிதாக பின்னணி இசையில் கருத்து வெளிப்பாட்டுடன் கவிதை நிகழ்த்தப்படும். அவரவர் தத்தமது கவிதையை வாசிப்பது மட்டுமன்றி மொத்தக் கருத்தும் ஊன்றித் தொணிக்கும் வகையில் சேர்ந்தும் தொடர்ந்தும் நாடகப்பாணியில் ஒப்புவிப்பர்.கவிதை வாசிப்பின்போது உடனிருக்கும் வாசகர்கள், அக் கவிதையில் இடம்பெறும் பல்வேறு படிமங்களை உள்வாங்கிக்கொண்டு அகம் மகிழ்வர்.

கவிதா நிகழ்வின் தோற்றுவாய்
--------------------------

ஈழத்து மண்ணில் ஆதர்சம் பெற்ற ஒரு நிகழ்த்திலக்கியம் ஆகும். ஈழத்தின் போராட்டச்சூழலும், அது சார்ந்த கருத்தியலும், கருத்தியலைப் பரப்புவதற்கான புதிய ஊடகத்தின் தேவையும் ஆகிய பின்னணிச் சூழல்கள் கவிதா நிகழ்வின் தோற்றுவாய்க்குக் காரணமாயிருந்தன.

முதல் கவிதா நிகழ்வு
-------------------

முதல் கவிதா நிகழ்வு 1981 வைகாசியில் யாழ்ப்பாணப் பல்கலைக் கழகத்தில் பரீட்சாத்தமாக நிகழ்த்தப்பட்டது. "எமது மண்ணும் இந்ந நாட்களும்" எனும் தலைப்பில் இது அமைந்தது. எம். ஏ. நுஃமான், சேரன், க.ஆதவன் ஆகிய மூன்று கவிஞர்கள் இதை நிகழ்திதனர். திரு.சிதம்பரநாதன் இதனை நெறிப்படுத்தியிருந்தார்.

### தமிழகத்தில் முதல் கவிதா நிகழ்வு

தமிழகத்தில் முதல் கவிதா நிகழ்வு இளவாலை விஜயேந்திரன், சித்திரா குழுவினரால் அறிமுகம் செய்து வைக்கப்பட்டது. இதனைத் தொடர்ந்து பல கவிதா நிகழ்வுகள் அரங்கேறின. தமிழகத்தாரின் முதல் கவிதா நிகழ்வு 1986 யூலையில் தான் நிகழ்த்தப்பட்டது. புதுவையில் வே.மு.பொதியவெற்பன் (சூர்யமுகி), இரவிக்குமார், ஜமாலன் ஆகியோர் "போராடும் மானிடம்" எனும் தலைப்பில் இதை நிகழ்த்தினர்.

### கிழக்கிலங்கையில் கவிதா நிகழ்வு

1991 "கூடிவிளையாடு பாப்பா" எனும் தலைப்பிலான கவிதா நிகழ்வு திருகோணமலையில் நிகழ்த்தப்பட்டது. திரு. பாலசுகுமார் இதனை நெறிப்படுத்தியிருந்தார்.1992 இல் கிழக்குப் பல்கலைக்கழகத்தில் அதன் பத்தாவது ஆண்டு நிறைவு விழாக் கொண்டாட்டத்தத்தின்போது பாரதியாரின் கவிதைகள் நிகழ்த்தப்பட்டன.1994 இல் சர்வதேச பெண்கள் தினத்தையொட்டி "பெண்விடுதலை" என்ற தலைப்பில் மற்றொரு கவிதா நிகழ்வு மட்டக்களப்பில் நிகழ்த்தப்பட்டது.
**2015 பாகாப் படுகொலை** (*2015 Baga massacre*) நைசீரியாவின் *போர்னோ* மாநிலத்தில் **பாகா** நகரிலும் அதன் சுற்றுப்புறத்திலும் சனவரி 3,2015 முதல் சனவரி 7 வரை போகோ அராம் நடத்திய, சில அறிக்கைகளின்படி இன்னமும் நடத்துகின்ற, திரள் கொலைகளும் தாக்குதல்களும் ஆகும். சனவரி 3 அன்று இந்த நகரில் சாட், நைஜர், மற்றும் நைஜீரியாத் துருப்புக்களைக் கொண்டு அமைக்கப்பட்டிருந்த பன்னாட்டு கூட்டு செயல் படைப்பிரிவு தலைமையகத்தை போகோ அராம் தாக்கினர்; தொடர்ந்து ஆயிரக்கணக்கான உள்ளூர் மக்களை போகோ அராம் போராளிகள் கடத்திச் சென்றனர்; இவர்கள் சனவரி 7 அன்று திரளாகக் கொல்லப்பட்டதாக நம்பப்படுகின்றது. 

இறந்தவர்கள் எண்ணிக்கை "கூடுதலாக" இருக்குமென்று கூறப்பட்டாலும் உண்மையான மதிப்பீடு கிட்டவில்லை; தப்பி ஓடிய உள்ளூர் அதிகாரிகளும் மக்களும் "2,000க்கும்" கூடுதலான மக்கள் கொல்லப்பட்டிருக்கலாம் அல்லது "காணப்படவில்லை" என்றும் கூறுகின்றனர்; ஆனால் சில அறிக்கைகளின்படி "குறைந்தது நூறு" உயிரிழப்புகள் நிகழ்ந்துள்ளதாகக் கூறுகின்றன. பல அரசு அலுவலர்கள் இவற்றை மறுத்துள்ளனர்; சிலர் எந்தப் படுகொலையும் நடக்கவில்லை என்றும் நைசீரியப் படைகள் போராளிகளை எதிர்த்து துரத்தி விட்டதாகவும் கூறுகின்றனர். இதனை உள்ளூர் அலுவலர்களும் மக்களும் தப்பிவந்தவர்களும் பன்னாட்டு ஊடகங்களும் மறுக்கின்றனர். 

பாகாவும் குறைந்தது 16 மற்ற ஊர்களும் எரியூட்டி அழிக்கப்பட்டதாகவும் 35,000 மக்கள் இடம்பெயர்ந்துள்ளதாகவும் கூறப்படுகின்றது. சாட் ஏரியை கடக்கையில் பலர் மூழ்கி இறந்ததாகவும் இந்த ஏரியின் தீவுகளில் பலர் அடைபட்டிருப்பதாகவும் கூறப்படுகின்றது. இந்தத் தாக்குதல்கள் மூலம் போகோ அராம் போர்னோ மாநிலத்தில் 70% பகுதிகளில் தனது ஆதிக்கத்தை நிலைநாட்டியுள்ளது.

மேற்சான்றுகள்
-------------

1. 1 2  "Boko Haram destroys at least 16 villages in NE Nigeria: officials". *Business Insider*. Agence France-Presse. 8 January 2015. Archived from the original on 1 ஏப்ரல் 2018.. பார்த்த நாள்: 8 January 2015.
2. 1 2  "Boko Haram crisis: Nigeria's Baga town hit by new assault". *BBC World News*. பிபிசி. 8 January 2015.. பார்த்த நாள்: 8 January 2015.
3. 1 2  Smith, Alexander (8 January 2015). "Boko Haram Torches Nigerian Town of Baga; 2,000 Missing: Senator". *NBC News*. National Broadcasting Company.. பார்த்த நாள்: 8 January 2015.
4. 1 2  "Boko Haram kills dozens in fresh raids in Nigerian town". ராய்ட்டர்ஸ். Thomson Reuters. 8 January 2015. Archived from the original on 8 ஜூலை 2015.. பார்த்த நாள்: 8 January 2015.
5. ↑  Olanrewaju, Timothy (9 January 2015). "One week after Boko Haram attack, corpses litter Baga". *The Sun (Nigeria)*.. பார்த்த நாள்: 9 January 2015.
6. ↑  "Boko Haram suffers heavy defeat in surprise attack on military base". *News Express*. 5 January 2015. Archived from the original on 7 ஆகஸ்ட் 2017.. பார்த்த நாள்: 9 January 2015.
**சாங் திங்யு** (Zhang Tingyu) (1672 அக்டோபர் 29 – 1755 மே 19) இவர் சிங் அரசர்கள் வாழ்ந்த ஓர் ஆன் சீன அரசியல்வாதியும், வரலாற்றாசிரியருமாவார்.

சுயசரிதை
--------

இவர், அன்ஹுய் மாகாணத்தில் தாங்செங் என்ற இடத்தில் பிறந்தார். 1700 ஆம் ஆண்டில், இவர் ஏகாதிபத்திய தேர்வில் *ஜின்ஷி* பதவியைப் பெற்றார். விரைவில் இவர் ஆன்லின் அகாதமியில் நியமிக்கப்பட்டார். பின்னர் இவர் சிங் அரசு சேவையில் பதவியில் உயர்ந்தார். மேலும், காங்சி, இயோங்செங். கியான்லாங் போன்ற பேரரசர்களின் கீழ் பணியாற்றினார். இவர் குறிப்பாக இயோங்செங் பேரரசரால் நம்பப்பட்டார். பேரரசர் இவரை மாபெரும் அமைப்பின் முதல் உறுப்பினர்களில் ஒருவராக மாற்றினார். இது ஒரு முறைசாரா மாநில உறுப்பு, இது சரியான நேரத்தில், பேரரசரின் சொந்த தனியுரிமைக் குழுவாக உருவாகும். இவரது சகாக்களில் மேசி போன்ற புகழ்பெற்ற நபர்களும் இருந்தனர்.

இவர் ஒரு சிறந்த அரசு அதிகாரியாக இருந்தார். மேலும் இவரது நேர்மையான தன்மையாளும், கொள்கை ரீதியான பின்னணியாளும் மிகவும் பாராட்டப்பட்டார். இலக்கியத்தில் கணிசமான திறமை கொண்ட இவர் 1739 இல் மிங் வரலாற்றைத் தொகுத்தார். இவரா அல்லது மற்றொரு நம்பகமான அதிகாரி இலாங்க்கோடோ காங்சியின் விருப்பத்தின் முதன்மை அறிவிப்பாளராக இருந்தாரா என்பதில் சில குழப்பங்கள் உள்ளன. காங்சி முதல் இயோங்செங் வரை கியான்லாங் வரையிலான அடுத்தடுத்த போர்களில் தப்பிய ஒரே அதிகாரி இவர்தான். மேலும் மூன்று பேரரசர்களால் நம்பப்பட்டார். இவரது மஞ்சு போட்டியாளரான ஓர்டாய், இயோங்செங் மற்றும் கியான்லாங்கிற்கு சேவை செய்த ஒரு அதிகாரியாவார். இருப்பினும், கியான்லாங் பேரரசருடனான இவரது உறவு அவரது இறுதி ஆண்டுகளில் மோசமடைந்தது.

1749 ஆம் ஆண்டில், பதவியிலிருந்து ஓய்வு பெற விரும்பி இரண்டு ஆண்டுகளில் இவர் இரண்டாவது கோரிக்கை விடுத்தார். தனது கடிதத்தில், மேலும் கியான்லாங் பேரரசரிடம் தனது நினைவுச் சின்னத்தை பேரரசின் மூதாதையர் கோவிலில் வைக்க அனுமதிக்க வேண்டும் என்ற இயோங்செங் பேரரசரின் விருப்பத்தை மதிக்குமாறு கேட்டுக்கொண்டார். இதனால், கியான்லாங் பேரரசர் அதிருப்தி அடைந்தார். 

ஆனால் இவரது கோரிக்கை ஏற்றுக்கொள்ளப்பட்டது. இதற்காக பேரரசரை நேரில் சென்று அவருக்கு நன்றி தெரிவிக்கவில்லை. அதற்கு பதிலாக தனது மகன் இருச்செங் என்பவரை அனுப்பினார். கியான்லாங் பேரரசர் இதனால் பெரிதும் கோபமடைந்தா. மேலும் இவரைக் கண்டிப்பதற்காக ஒரு அரசாணையை வெளியிட்டார். சாங்கின் மாணவர்களில் ஒருவரான வாங் ஊடூன், இவர் சார்பாக அனுமதி கோரினார். மேலும் பேரரசரின் கோபத்தை இவரிடம் தெரிவித்தார். பின்னர் பேரரசர் இவரை பதவியில் இருந்து விடுவித்தார் மீண்டும் தனது சொந்த ஊருக்குத் திரும்புமாறு கேட்டுக்கொள்ளப்பட்டார். மேலும், இவருக்கும், இவரது தந்தை மற்றும் தாத்தாவிற்கும் வழங்கப்பட்ட அனைத்து வெகுமதிகளையும் இரத்து செய்வதன் மூலம் சாங்கை தண்டிக்க பேரரசர் முடிவு செய்தார்.

இறப்பு
------

1755 ஆம் ஆண்டில் இவர் நோய்வாய்ப்பட்டு இறந்தார். இயோங்செங் பேரரசர் மற்றும் கியான்லாங் பேரரசரின் விருப்பப்படி பேரரசின் மூதாதையர் கோவிலில் ஒரு தகடு வைக்கப்பட்டது. சிங் வம்சத்தின் போது இத்தகைய மரணத்திற்குப் பிந்தைய மரியாதை வழங்கப்பட்ட ஒரே ஆன் சீன அதிகாரியாக இருந்தார்.

மேற்கோள்கள்
-----------
**குன்னிமரக் கருப்பண்ணசாமி கோவில்** நாமக்கல் - திருச்சி சாலையில் 12 கி.மீ தொலைவில் நாமக்கல் மாவட்ட எல்லையருகில் அமைந்துள்ள வலையப்பட்டி எனும் கிராமத்தில் அமைந்துள்ளது. இது படர்ந்த வெளியில் அமைந்துள்ள ஒரு சமுதாயக் கோவில் ஆகும்.

தலவரலாறு
--------

குன்னிமரத்தான் ஆலய தோற்றம்
குறைந்த பட்சம் 500 முதல் 600 வருடங்கள் பழைமையானது. கோவில் மூலவர் கருப்பண்ணசாமி ஒரு காலத்தில் குன்னிமரத்தடியில் சுயம்புவாக தோன்றியதாக நம்பப்படுகிறது. சுமார் 150 அல்லது 200 வருடங்களுக்கு முன்பு வலையப்பட்டி பகுதியில் வாழ்ந்த உழவர்கள் தங்கள் நிலத்தில் விளைந்த நெற்கதிர்களை அடித்துப் பிரிப்பதற்காக அங்கிருந்த பயனற்ற நிலம் ஒன்றை விவசாய வேலைகள் செய்வதற்கு சுத்தப்படுத்தினார்கள். சுற்றி நட்டிருந்த மரங்களை வெட்ட முயன்ற போது குன்னி மரம் ஒன்றிலிருந்து இரத்தம் பீரிட்டு வருவது கண்டு அதிர்ந்தார்கள். அவர்கள் முன்பு கருப்பண்ணசாமி தெய்வம் தோன்றி தனக்கு கோவில் கட்டி வழிபட்டால் அவர்கள் வளம்பெற்று திகழ வேண்டியது வழங்குவேன் எனக்கூறி மறைந்தார்.

அவ்வூர் பொதுமக்கள் ஒன்று கூடி கருப்பண்ணசாமிக்கு கோவில் எழுப்பினார்கள். குன்னிமரத்தினடியிலிருந்து தோன்றிய சுயம்பு மூர்த்தி என்பதால் குன்னிமரக் கருப்பண்ணசாமி என்று மூலவருக்கு பெயர் வழங்கலாயிற்று. தற்போது இக்கோவிலில் மூலவருக்கு தினசரி மூன்று கால பூசை நடைபெறுகிறது.

நேர்த்திக்கடன்கள்
-----------------

நேர்த்திக் கடனுக்காக தொங்கவிடப்பட்டுள்ள கோழிகள்
இக்கோவிலில் நேர்த்திக்கடன்கள் செலுத்துவது மற்ற கோவில்களைவிட வேறுபட்டது. கோழிகளை உயிருடன் தலைகீழாக கட்டித் தொங்கவிடுவது அதிலொன்றாகும். []

வெண்கல மணிகள் கட்டுவது, வேல் சூலங்களை நடுவது என பல நேர்த்திக்கடன்கள் உண்டு.

கருப்பண்ணசாமி குடிபழக்கத்திற்கு அடிமையானவர்களை இக்கொடிய பழக்கத்திலிருந்து விடுவிப்பதாக நம்பப்படுகிறது. கையில் கருப்பண்ணசாமி கயிற்றைக் கட்டிக்கொண்டவர் மது அருந்துவதில்லை எனும் நம்பிக்கை உள்ளது.

துணை தெய்வம்
------------

செல்லாண்டியம்மன் இங்கு துணை தெய்வம்.

திருவிழா
--------

ஆடி மாதம் இக்கோவிலில் திருவிழா களைகட்டுகிறது

மேலும் பார்க்க
--------------

கருப்பசாமி

உசாத்துணை
---------
**ஆங்கிசெராடொப்ஸ்** என்பது, செராடொப்சிட் தொன்மாக் குடும்பத்தின் ஒரு பேரினம் ஆகும். நேரடியாக மொழிபெயர்க்கும்போது இதன் பெயர் *அண்மைக் கொம்பு முகம்* என்னும் பொருள் தரும். இது வட அமெரிக்காவின் மேற்குப் பகுதியின் பிந்திய கிரீத்தேசியக் காலப் பகுதியைச் சேர்ந்தது. ஏனைய செராடொப்சிட்டுகளைப் போலவே இவை நாலுகாலிகளும், தாவர உண்ணிகளும் ஆகும். இவற்றின் முகத்தில் மூன்று கொம்புகளும், கிளிக்கு உள்ளதுபோல் வளைவான அலகும் இருக்கும். இவற்றின் தலையின் பின்புறம் தட்டையான நீட்சி இருக்கும். கண்களுக்கு மேல் காணப்படும் இரண்டு கொம்புகள், மூக்கின் மேலுள்ளதிலும் நீளம் கூடியவை. *ஆங்கிசெராடொப்சுகள்* 6 மீட்டர்கள் (20 அடி) வரை நீளமாக வளரக்கூடியன.

தொல்பழங்கால உயிரியல்
--------------------

பிற செராடொப்சியன்களுடன் ஒப்பிடும்போது, ஆங்கிசெராடொப்புகள், இப்பகுதியில் மிகவும் அரிதாகவே உள்ளன. இவை, குதிரைலாடச் செங்குத்துப் பள்ளத்தாக்குப் (Horseshoe Canyon) பகுதி, தொன்மாப் பூங்கா அமைவு (Dinosaur Park Formations) ஆகிய இரு இடங்களிலும் கடல்சார் படிவுப் பகுதிகளை அண்டியே அதிகம் காணப்படுகின்றன. இது ஆங்கிசெராடொப்புகள், மற்ற செராடொப்புகள் வாழாத, கயவாய்ப் பகுதிகளில் வாழ்ந்திருக்கக்கூடும் என்ற எண்ணத்தைத் தோற்றுவிக்கின்றது. பூக்கும் தாவரங்கள் ஓரளவு காணப்படினும் ஊசியிலைத் தாவரங்களும், சைக்காட்டுகளும், பன்னங்களுமே அதிகம். இவையே செராடொப்சிய தொன்மாக்களில் உணவின் பெரும் பகுதியாக இருந்திருக்கக்கூடும்.

பால்சார் ஈருருவமைப்பு
---------------------

இவ்வகை விலங்கொன்றின் சிறிய மண்டையோடு ஒன்றை, அதன் அளவு; ஒப்பீட்டளவில் நீண்ட அலகு; நீளம் குறைந்த, முன் நீட்டியிருக்கும் கொம்பு ஆகியவற்றை அடிப்படையாகக் கொண்டு, சி. எம். ஸ்டேர்ன்பேர்க், *ஆங்கிசெராடொப்ஸ் லொங்கிரோஸ்ட்ரிஸ்* என்னும் புதிய இனமாக வகைப்படுத்தினார். எனினும் தற்காலத் தொல்லுயிரியலாளர்கள், *ஆ. ஓர்னேட்டஸ்* என்னும் இனத்துள் அடங்கும் எனக் கண்டறிந்துள்ளனர்.

*ஆங்கிசெராடொப்ஸ் லொங்கிரோஸ்ட்ரிஸ்* என்பது உண்மையில் ஒரு பெண் விலங்காக இருக்கலாம் என்ற அடிப்படையில், *ஆங்கிசெராடொப்ஸ்* ஒரு பால்சார் ஈருருவமைப்புக் கொண்ட விலங்காக இருக்கலாம் எனக் ஊகிக்கப்படுகிறது. பால்சார் ஈருருவமைப்பு செராடொப்சிடீப் பேரினத்தின் வேறு இனங்களிலும் அறியப்பட்டுள்ளது. *டிரைசெராடொப்ஸ்*, *டோரோசோரஸ்*, *பென்டாசெராடொப்ஸ்* போன்றவற்றில் இவ்வியல்பு கூடிய வலுவுடனும், *காஸ்மோசோரஸ்* போன்றவற்றில் வலுக்குறைந்தும் காணப்படுகின்றது.

இவற்றையும் பார்க்கவும்
----------------------

* தொன்மாக்கள் பட்டியல்
* செராடொப்சிடீ
**ஆக்ரோகாந்தோசோரஸ்** (Acrocanthosaurus) (உச்சரிப்பு /ˌækrəˌkænθəˈsɔrəs/ or ak-ro-KAN-tho-*SAWR*-us; பொருள்: 'உயர்ந்த-முதுகெலும்புப் பல்லி') என்பது அலோசோரிட் தேரோபோட் தொன்மாப் பேரினத்தைச் சேர்ந்த விலங்கு ஆகும். இவை தற்போதைய வட அமெரிக்காவில் ஏறத்தாழ 125 தொடக்கம் 100 மில்லியன் ஆண்டுகளுக்கு முன் வரை நடுக் கிரேத்தேசியக் காலத்தில் வாழ்ந்தன. பல தொன்மாப் பேரினங்களைப் போலவே *ஆக்ரோகாந்தோசோரஸ்*, *ஆ. ஆதோகென்சிஸ்* என்னும் ஓரே ஒரு இனத்தை மட்டுமே உள்ளடக்கியுள்ளது. இதன் பற்களாகக் கருதப்படுவன கிழக்குப் பகுதியில் மேரிலாந்தில் கண்டுபிடிக்கப்பட்டு இருப்பினும், புதைபடிவ எச்சங்கள், பெரும்பான்மையாக ஐக்கிய அமெரிக்காவில், ஒக்லஹோமா, டெக்சாஸ் ஆகிய மாநிலங்களிலேயே காணப்பட்டுள்ளது.

*ஆக்ரோகாந்தோசோரஸ்*, ஒரு இருகாலி, இரைகொல்லி ஆகும். இதன் பெயர் குறிப்பதைப் போலவே இதற்கு உயர்ந்த முள்ளந்தண்டுகள் காணப்படுகின்றன. இது மிகப்பெரிய தேரோப்பொட்டுகளில் ஒன்றாகும். இதன் நீள 12 மீட்டர் (40 அடி) வரை இருக்கும். இவை சுமார் 2.40 மெட்ரிக் தொன்கள் வரை எடையும் கொண்டவை.

இவற்றையும் பார்க்கவும்
----------------------

* தொன்மாக்கள் பட்டியல்
1965 ஆம் ஆண்டு எவரெசுட்டு சிகரத்தை அடைந்ததன் நினைவாக வெளியிடப்பட்ட இந்திய அஞ்சல் வில்லை
 பிரதமர் நரேந்திர மோடி, 1965 ஆம் ஆண்டின் இந்திய எவரெசுட்டு பயணக்குழு உறுப்பினர்களை 2015 மே 20 அன்று பொன்விழாவின் போது சந்தித்தார்
பிரதமர் நரேந்திர மோடி, 1965 ஆம் ஆண்டின் இந்திய எவரெசுட்டு பயணக்குழு உறுப்பினர்களை 2015 மே 20 அன்று பொன்விழாவின் போது சந்தித்தார்
**ஆங் காமி செர்ப்பா** (Ang Kami Sherpa) என்பவர் மூன்றாவது இந்திய எவரெசுட்டுப் பயணக்குழுவில் உறுப்பினராக இருந்தவராவார். இந்தியகடற்படை அலுவலராக இருந்த மோகன் சிங் கோலி என்பவர்1965 ஆம் ஆண்டு இப்பயணக் குழுவின் தலைவராகவழி நடத்தினார். எவரெசுட்டு சிகரத்தை ஏறிய முதலாவது வெற்றிகரமான இந்தியக்குழுவினர் இவர்களேயாவர்.21 முக்கியபயண உறுப்பினர்களும் 50 செர்ப்பா இன மலைவாழ்மக்களும் இக்குழுவில் இருந்தனர். குழுவினரின்மலையேறும் ஆரம்ப முயற்சி 1965ஆம் ஆண்டின் ஏப்ரல்மாத இறுதியில் தொடங்கியது.மோசமான வானிலை காரணமாக முகாமுக்குத் திரும்பிய இவர்கள் சிறந்த வானிலைக்காக மேலும் 2 வாரங்கள் காத்திருந்தனர்.1965 ஆம் ஆண்டு மே மாதம் 24 அன்று புவியியலாளரும் மலையேறியுமான சந்திரபிரகாசு வோராவுடன் ஆங்காமி எவரெசுட்டு சிகரத்தின் உச்சியை அடைந்தார். இச்சிகரத்தை அடைந்த உலகின் இருபதாவது நபர் என்ற சிறப்பும் மற்றும் இந்தியாவின் ஐந்தாவது நபர்என்ற சிறப்பும் ஆங்காமிக்குஉண்டு.

ஆங்காமி செர்ப்பாவின் சாதனையைப் பாராட்டும்விதமாக இந்திய அரசின் உயரிய விருதுகளான அர்ச்சுணா விருதும்பத்மசிறீ விருதும்வழங்கப்பட்டுள்ளன.

மேற்கோள்கள்
-----------

1. ↑  "Arjuna Award for The first Indians on Everest on 1965-". *www.sportsauthorityofindia.nic.in*. 2019-08-08 அன்று மூலம் பரணிடப்பட்டது. 2020-10-20 அன்று பார்க்கப்பட்டது.
2. ↑  "Padma Shree for The first Indians on Everest on 1965-". *www.dashboard-padmaawards.gov.in*. 2020-10-21 அன்று மூலம் பரணிடப்பட்டது. 2020-10-20 அன்று பார்க்கப்பட்டது.
|  |
| --- |
| **விலங்கியல்**
தொடரின் ஒரு பகுதி

 |
| **விலங்கியலின் கிளைகள்** |
| மானிடவியல் · 
தேனீயியல் · எட்டுக்காலியியல்
கணுக்காலியியல் · நீர்ப்பாலூட்டியியல்
சிப்பியோட்டியல் · பூச்சியியல்
நடத்தையியல் · ஒண்டுப்புழுவியல்
ஊர்வனவியல் · மீனியல்
நத்தையினவியல் · பாலூட்டியியல்
எறும்பியல் · உருளைப்புழுவியல்
விலங்கு நரம்பு&நடத்தையியல் · பறவையியல்
தொல்விலங்கியல் · மிதவையுயிரியல்}
முதனியியல் |
| **குறிப்பிடத்தக்க விலங்கியலாளர்** |
| ஜார்ஜஸ் கவியர் · சார்லசு டார்வின்
வில்லியம் கிர்பி · கரோலசு லின்னேயசு
கான்ட்ராட் லாரென்சு · தாமசு சே 
ஆல்ஃப்ர்ட் ரஸல் வல்லேஸ் · மேலும்... |
| **வரலாறு** |
| டார்வினுக்கு முன்
டார்வினுக்குப் பின்
இந்தப் பெட்டி: * பார்
* உரை
* தொகு
 |

தான்சானியாவில், பல்வேறு வகையான சிப்பியோடுகளை விற்கும் ஒருவர்.
**சிப்பியோட்டியல்** (Conchology) என்பது மெல்லுடலிகளின் ஓடுகள் பற்றி அறிவியல் அடிப்படையிலான அல்லது பொழுதுபோக்கு ஆய்வுத்துறை ஆகும். இதை நத்தை இனங்களைப் பற்றி ஆய்வு செய்யும் துறையான நத்தையினவியலின் ஒரு பகுதியாகவும் பார்க்கலாம். நத்தையினவியல் நத்தை போன்ற மெல்லுடலிகளின் ஓட்டை மட்டுமன்றி அவற்றை முழுமையாக ஆய்வு செய்கிறது. சிப்பியோட்டியல், கடல்வாழ் மெல்லுடலிகளின் ஓடுகளை மட்டுமன்றி நிலத்திலும், நன்னீரிலும் வாழக்கூடிய மெல்லுடலிகளின் ஓடுகளையும் உள்ளடக்குகின்றது.

சிப்பியோட்டியல் தற்காலத்தில் சிலவேளைகளில் மெல்லுடலிகளின் உருவவியலில் மட்டும் கவனம் செலுத்தும் ஒரு தொல்வரலாற்று ஆய்வாகப் பார்க்கப்படுவது உண்டு. ஆனால் சரியானது அல்ல. எனினும் இவ்வோடுகள் நத்தை இனங்களை வகைப்படுத்துவது தொடர்பில் தகவல்களைத் தருகின்றன. வரலாற்று ஆய்வுகளைப் பொறுத்தவரை நமக்குக் கிடைக்கக்கூடிய நத்தையினங்களில் ஒரே உறுப்பு அவற்றின் ஓடுகளே. அருங்காட்சியகங்களில் கூட, இத்தகைய உயிரினக்களின் உலர் உறுப்புக்களே பெருமளவில் இருப்பதைக் காண முடியும்.

தலைக்காலிகள் (Cephalopods), சிறிய உள்ளோடுகளை மட்டுமே கொண்டுள்ளன. நாட்டிலாய்டீக்கள் (Nautiloidea) இதற்கு விதிவிலக்கு. நூடிபிராங்குகள் போன்ற மெல்லுடலிகள் தமது ஓடுகளை முற்றாலவே இழந்துவிட்டன. வேறு சில உயிரினங்களில் ஓடுகள் புரதத்தாலான தாங்கு அமைப்புக்களால் பதிலீடு செய்யப்பட்டுள்ளன. இதனால், சிப்பியோட்டியலாளர்கள் நான்கு மெல்லுடலி வரிசைகள் பற்றியே கவனம் செலுத்துகின்றனர். இவை, காத்திரப்பொட்டுகள் (gastropods), இருவோட்டுடலிகள் (bivalves), பாலிபிளாக்கோபோராக்கள் (Polyplacophora), தட்டுக்காலிகள் (Scaphopoda) என்பன.
**டோலாக்** (*Dholak*) என்பது இரண்டு பக்கமும் அடிக்கப்படும் நாட்டுப்புற தாள வாத்தியமாகும். இது பொதுவாக சுமார் 45  செமீ நீளமும், 27 செ.மீ. அகலம் கொண்டதாகும். இது *கவ்வாலி*, *கீர்த்தனை*, *லாவணி,* *பாங்ரா*, கானா பாடல்கள் போன்ற கலைநிகழ்ச்சிகளில் பரவலாக பயன்படுத்தப்படுகிறது. ஒருபக்கம் அடர்த்தியான குறைந்த த்வனி ஓசையையும், இன்னொரு பக்கம் உச்ச ஸ்தாயிலும் வாசிக்கப்படும் தோல் இசைக் கருவியாகும். இரண்டு பக்கங்களிலிலும் இருக்கும் தோலும் உருளை வடிவ மரத்தின் இரண்டு பக்கங்களிலும் முடுக்கப்படிருக்கும். சுருதியை கூட்டி குறைக்க முடியாது. டோலக்கின் ஒரு பக்கம் சிறியதாகவும் மறுபக்கம் சற்று பெரியதாகவும் இருக்கும். சிறியபகுதி ஆட்டுத் தோலாலும், பெரிய பகுதி எருமைத் தோலாலும் முடப்பட்டிருக்கும். தோல் வாத்தியத்தின் இரு பக்கங்களிலும் கட்டபட்ட நூலை இருக்குவதன் வாழிலாக கணீரென்று தாளம் கிடைக்கும். இதன் உருளைப் பகுதி சிசே மரம் அல்லது மா மரத்தால் செய்யப்படுகிறது. இலங்கையில் தென்னை மரத்திலும் செய்யப்படுகிறது. பெரிய தோல் பகுதி, குச்சியைக் கொண்டு அடித்து வாசிக்கப்படுகிறது. சிறிய பகுதி இடது கையால் வாசிக்கப்படுகிறது. 

பஞ்சாப்பில் வாசிக்கப்படும் டோல் உருவில் மிகப் பெரியது. டோல்கி என்னும் வாத்தியம் சிறியது. இரண்டுக்கும் இடைப்பட்ட அளவில் இருப்பது டோலக் ஆகும்.

குறிப்புகள்
-----------

 

1. ↑  கானாவின் முதன்மைக் கருவி (2018). *தி இந்து பொங்கல் மலர் 2018*. சென்னை: இந்து தமிழ். பக். 179.
ஸ்பிரிங்ஃவீல்ட் மாதிரி 1861 மரையிடப்பட்ட தெறாடி
 தோரணி 1853 என்ஃவீல்ட் மரையிடப்பட்ட தெறாடி
ஒரு **மரையிடப்பட்ட தெறாடி அல்லது மரையிடப்பட்ட-தெறாடி** என்பது 19 ஆம் நூற்றாண்டின் நடுப்பகுதியில் செய்யப்பட்ட ஒரு வகை வேட்டெஃகம். முதலில் இந்த சொல் ஒரு சீர்குழல் ஆயுதமாக விளைவிக்கப்பட்ட தெறாடிகளுக்கு மட்டுமே குறிப்பிடப்படுகிறது, பின்னர் அவற்றின் சுடுகுழல்கள் மரையிடப்பட்ட சுடுகுழல்களால் மாற்றப்பட்டன. இந்தச் சொல்லானது பின்னர் நேரடியாக மாற்றப்பட்ட துமுக்கிகளையும் ஒரு குறிப்பிட்ட மாதிரி சீர்குழல் தெறாடியின் ஒட்டுமொத்தமாக அதே வடிவமைப்பில் இருந்தவற்றையும் குறிக்க பயன்பட்டது.

வரலாறு மற்றும் வளர்ச்சி
-----------------------

19 ஆம் நூற்றாண்டின் முற்பகுதியில், துமுக்கிகளும் தெறாடிகளும் இருந்தன. தெறாடிகள் சீர்குழல் முகவாய்-தாணித்தல் ஆயுதங்கள் ஆகும். அவை வட்ட ஈயக் குண்டுகள் அல்லது கலை மற்றும் குண்டு போன்ற கணைகளை சுடுகின்றன. இவை ஒரு சுரிகையினை பூணும் விதமாயும் வடிவமைக்கப்பட்டுள்ளன. ஒரே மாதிரியான அனற்கலள் அல்லது மூடியள் சூட்டு பொறிமுறையைப் பயன்படுத்தியதில் துமுக்கிகள் ஒத்திருந்தன, ஆனால் முக்கிய வேறுபாடு என்னவென்றால், அவற்றின் சுடுகுழல்கள் மரையிடப்பட்டிருந்தன - அதாவது, அவற்றின் சுடுகுழல்களில் உட்புற மேற்பரப்பில் பொளிவாய்கள் வெட்டப்பட்டிருந்தன, இதனால் சன்னம் சுடுகுழலில் இருந்து வெளியேறும்போது சுழலும்.

 பல்வேறு மரையிடப்பட்ட தெறாடி எறிபொருள்கள்

மேலும் காண்க
------------

* + முகவாய் தாணித்தல் துமுக்கி
	+ ஸ்பிரிங்ஃவீல்ட் துமுக்கி
	+ துமுக்கி
	+ மரையிடல்

குறிப்புகள்
-----------

வெளி இணைப்புகள்
---------------

* The Enfield Pattern 1853 through to its culmination as the Snider MkIII
* Rifle Musket and Minié Ball
* The Enfield Pattern 1856 Rifle Musket
மின்காந்த சத்தி வாய்கள்
**மின்காந்த சக்தி வாய்கள் (Power Outlets or Sockets)** மின்காந்த சக்தியை உபயோகத்துக்கு ஏற்றவாறு வழங்க பயன்படுகின்றது. பொதுவாக வீடுகளில் மும்முனை மின் வாய்கள் அல்லது இருமுனை மின் வாய்கள் இருக்கும்.

மும்முனை வாய்கள்
----------------

1. மின்வழி வாய் (live or hot or red)
2. மின்வெளி வாய் (neutral or cold or black)
3. நில வாய் (earth or ground)

### மின்வழி வாய்

மின்வழி வாய் ஊடாக மின்னோட்டம் (மின்காந்த சக்தி) மின்சாதனங்கள் அல்லது மின்கருவிகளின் சுற்றுக்களுக்குள் வந்து மின்வெளி வாய் ஊடாக வெளியேறும். மின்னோட்டம் எப்பொழுதும் ஒரு மின்சுற்றிலேயே (பயணித்து கொண்டு) இருக்கும் என்பது குறிப்பிடத்தக்கது.

வட அமெரிக்காவில் மின்வழிவாய் ஊடாக வரும் மின்காந்த சக்தி 120 Vots (rms) மின்னழுத்தையும், 60 Hz அலைஎண்ணையும் கொண்டிருக்கும். இந்தியா, இலங்கை, மற்றும் பல ஆசிய நாடுகளில் மின்ழுத்தம் 220 Volts (rms) ஆகவும், 50 Hz அலைஎண்ணாகவும் இருக்கும்.

### மின்வெளி வாய்

பொதுவாக மின்வெளி வாய் 0 Volts மின்னழுத்த செயற்றிறத்தை (electric potential) அல்லது நில வாய்க்கு ஒத்த செயற்றிறத்தை கொண்டிருக்கும். நிலவாய் நிலத்துடன் தொடுக்கப்பட்டிருக்கும் ஒரு தொடர்பு, ஆகையால் 0 Volts மின்னழுத்த செயற்றிறத்தை கொண்டிருக்கும்.

### நில வாய்

நில வாய் முக்கிய நோக்கம் பயனர் பாதுகாப்பே. ஒரு மின்சாதன உலோக உறை பெட்டியில் தவறுகாரணமாக மின்னோட்டம் பரவகூடும், அச்சமயம் அப் பெட்டியை தொடும் பயனர் மின் அதிர்ச்சிக்கு உள்ளாகலாம். அதை தடுப்பதற்காவே மின்சாதன உறை பெட்டிகள் நிலவாயுடன் தொடுக்கப்பட்டிருக்கும். அப்படி தொடுப்பதன் மூலம் மின்னழுத்த செயற்றித்தை குறைக்கலாம். மின்சாதனம் திறமையாக வடிவமைக்கப்பட்டிருந்தால், அவ் சாதனம் நில வாயுடன் ஏற்படுத்தபடும் குறுக்கு மின்பாதையின் போது மின் உருக்கியை செயல்பட வைத்து, மின்சாதனத்தை செயலிழக்க செய்துவிடும்.

நுட்பியல் சொற்கள்
-----------------

* மின் உருக்கி - Fuse

வெளி இணைப்புகள்
---------------

* Why do the plugs on some appliances have two prongs and others have three prongs?
* Electrical Outlet Safety Evaluation
* Household Wiring
* தொழில்நுட்பம்.காம்
* தமிழ்ச்சொற் தேடல்கள்
**மர்கோர்கிசு கான்** என்பவர் வடக்கு யுவான் அரசமரபின் ஒரு ககான் ஆவார். இவர் 1455 - 1465இல் ஆட்சி புரிந்தார். இவர் உகேக்து கான் என்றும் அறியப்படுகிறார்.

மர்கோர்கிசு தைசுன் கானின் மகன்களிலேயே இளையவரும், தைசுன் கானின் மனைவிகளிலேயே இளையவருமான கதுன் சமாருக்கும் பிறந்தவர் ஆவார். எசன் கொல்லப்பட்டதற்குப் பிறகு இவரது தாய் சமார் கான்காய் சவ்கானில் இருந்த நான்கு ஒயிரட்களைத் தாக்கினார். இந்தப் படையெடுப்பின் போது ஒரு பெட்டியில் குதிரை மீது வைத்து எட்டு வயதான மர்கோர்கிசு கொண்டு செல்லப்பட்டார். இவ்வாறாக, இவர் பின்னாட்களில் உகேக்து கான் என்று அழைக்கப்பட்டார். அவர்கள் ஒயிரட்களைத் தோற்கடித்துக் கொள்ளையடிக்கப்பட்ட பொருட்களுடன் திரும்பினர்.

இதற்குப் பிறகு ஏழு துமேத்களின் சமார் தைபுவும், தோகோலோனும் மர்கோர்கிசு சிறுவனாக இருந்த போது ககான் பட்டத்தைச் சூட்டினார். கார்ச்சின் இன புலாய் மற்றும் தோகோலோன் ஆகியோர் உண்மையான சக்தியைப் பெற்றிருந்தனர். ஆதிக்கத்திற்காக இவர்கள் இருவரும் தொடர்ந்து சண்டையிட்டுக் கொண்டனர். மர்கோர்கிசுவுக்கு உகேக்து என்ற பட்டம் கொடுக்கப்பட்டது. ஏனெனில், யுத்தங்களின் போது இவர் வண்டிக்குள் அமர்ந்திருந்த காரணத்தால் இப்பட்டம் இவருக்குக் கொடுக்கப்பட்டது.

மிங் அரசமரபுடன் வணிக உறவுகளை ஆரம்பிக்கப் புலாய் முயற்சித்தார். ஆனால், மிங் அரசமரபு மறுத்தது. 1460 மற்றும் 1461இல் புலாய் தொடர்ந்து மிங் அரசமரபு மீது படையெடுத்தார். மேலும் அடுத்த ஆண்டு மிங்கிற்குத் திறை செலுத்தி வந்த உரியாங்கை தோயின் பாதுகாவலர்களையும் இவர் தாக்கினர். மிங் அரசவையானது இறுதியாக மங்கோலியர்களுடன் அமைதியை நிறுவ ஒப்புக்கொண்டது.

1465இல் மங்கோலிய உயர்குடியினர் வெளிப்படையாக ஒருவருக்கொருவர் எதிராகத் தங்களது அதிகாரப் போட்டியில் போருக்குச் சென்றனர். இதன் விளைவாக மர்கோர்கிசு கான் கொல்லப்பட்டார். இந்த இளம் கானுக்குப் பிறகு, இவரது மூத்த ஒன்று விட்ட அண்ணன் மோலோன் கான் தோகுசு மேங்கே பதவிக்கு வந்தார்.

உசாத்துணை
---------

1. ↑  Societas Uralo-Altaica - Ural-Altaische Jahrbücher, Volumes 7–8, p. 193
திருகோணமலை நகராட்சிமன்றப் பொது நூலகத்தின் இன்றைய தோற்றம்
**திருகோணமலை பொது நூலகம்** அல்லது **திருகோணமலை நகராட்சி மன்ற பொது நூலகம்** என்று அழைக்கப்படும் இந்நூலகம் பொதுமக்களின் பயன்பாட்டுக்காகத் திருகோணமலை நகரசபையினால் பராமரிக்கப்படும் நூலகமாகும்.

வரலாறு
------

திருகோணமலைப் புறக்கோட்டை நூலகம் (Trincomalee pettah library) என அழைக்கப்பட்ட இந்நூலகம் 1835ம் ஆண்டு அமைக்கப்பட்டது. 1946ம் ஆண்டு திருகோணமலை நகராட்சி மன்றத்தால் பொறுப்பேற்கப்பட்டது. 1835 இல் திருகோணமலையில் 2 நூலகங்கள் அமைக்கப்பட்டன. Liet.F.J.N. Ind. 37th Regiment நூலகத்தில் 17 பேர் அங்கத்தவர்களாக இருந்தார்கள். திருகோணமலைப் புறக்கோட்டை நூலகம் கடற்கரையோரமாகக் கட்டப்பட்டது. இது இன்றும் டொக்யாட் வீதியில் முற்றவெளியை அடுத்து காணப்படுகின்றது. 34 சந்தாக்காரர்களைநிரந்தர உறுப்பினராக் கொண்டிருந்த இந்த நூலகத்தில் 500 புத்தகங்கள் வைக்கப்பட்டிருந்தன. இந்த நூலகத்தின் தலைவராக ஜி. ஈ. கொலொம்ப், செயலாளராக பி. கிறிஸ்பெயின், பொருளாளராக ஜெ. ஏ. கிப்சன், அறங்காவலர்களாக வண. எஸ். ஓ. கில்னி, பி. கிறிஸ்பெயின் ஆகியோர் தெரிவு செய்யப்பட்டார்கள். துணை நூலகராக எல். டி சிமித் நியமிக்கப்பட்டார்.
**லிபரேஷன்** (IPA: [li.be.ʁa.sjɔ]) ஒரு பிரஞ்சு நாளிதழ் ஆகும். இது ஜீன் பால் சார்ட்ரே மற்றும் செர்ஜ் ஜூலையால் 1968 மே எதிர்ப்பு இயக்கங்களை ஒட்டி, பாரிசில் 1973 ஆம் ஆண்டு நிறுவப்பட்டது.

முதலில் ஒரு தீவிர இடதுசாரி நாளிதழாக இருந்த இது 1980 மற்றும் 1990 களில் பல மாற்றங்கள் பெற்று சமூக ஜனநாயக நிலைப்பாட்டை எடுக்க ஆரம்பித்தது. 2007 ஆம் ஆண்டில், இதன் பிரதிகள் சுமார் 140,000 புழக்கத்தில் இருந்தன. இதுவே இணையதளம் தொடங்கிய முதல் பிரஞ்சு நாளிதழாகும்.

40 ஆண்டுகளாக வெளிவந்து கொண்டிருக்கும் இந்த நாளிதழ் நவம்பர் 14, 2013 இல், முதல் முறையாக புகைப்படங்களே இல்லாமல் தனது பதிப்பை வெளியிட்டது. புகைப்படங்கள் ஒரு நாளிதழுக்கு எந்த அளவு முதன்மையானவை என்று உணர்த்துவதற்காகவே இந்த மரபு மீறிய செயலை மேற்கொண்டுள்ளதாக, முகப்புப் பக்கத்திலேயே விளக்கமும் அளித்திருந்தது.

மேற்கோள்கள்
-----------

1. ↑  OJD பரணிடப்பட்டது 2009-09-08 at the வந்தவழி இயந்திரம் (Office de justification de la diffusion', French NGO responsible for surveying newspaper circulation).
2. ↑  -photography/news/2307127/french-newspaper-removes-all-images-in-support-of-photographers "French newspaper removes all images in support of photographers" Check `|url=` value (உதவி). 25 November 2013 அன்று பார்க்கப்பட்டது.
[*தொடர்பிழந்த இணைப்பு*]
லின் மர்குலிஸ்
**லின் மர்குலிஸ்** (*Lynn Margulis*, மார்ச் 5, 1938 - நவம்பர் 22, 2011) ஒரு பரிணாம அறிவியலாளரும் பேராசிரியரும் ஆவார். தனது 14 ஆவது வயதில் பல்கலைக்கழகத்தில் நுழைந்த இப்பெண் அறிவியலாளர் அடுத்த இருபதாண்டுகளில் முக்கிய அறிவியல் பங்களிப்புகளை அளித்தவர். நுண்ணுயிரியலாளராக ஆராய்ச்சியில் ஈடுபட்ட லின் மர்குலிஸ் ‘கையா’ (Gaia) கருதுகோளின் இணை-உருவாக்குனர் ஆவார். இவருடைய முக்கியமான அறிவியல் பங்களிப்பு உயிரணுக்களுக்குள் இருக்கும் சில நுண் அமைப்புகள் (இழைமணிபோன்றவை) எப்படிப் பரிணாமத்தில் உருவாகியிருக்கும் என்பது குறித்தது. இவை மெய்க்கருவுயிரி உயிர்களின் அணுக்களுள் கூட்டாக இணைந்து வாழும் நிலைக்கருவிலி நுண்ணுயிரிகளாக தொடங்கி பின் செல்களின் உள் உறுப்பு அமைப்புகளாக மாறியிருக்கும் என இவர் கண்டறிந்தார். இது உள்-கூட்டுவாழ்வு (endo-symbiosis) என அறியப்படுகிறது. இதுவே மைட்டோகாண்ட்ரியா, க்ளோரோப்ளாஸ்ட் போன்ற அமைப்புகள் குறித்த ஏற்கப்பட்ட அறிவியல் பார்வையாக இன்று உள்ளது. 1966 இல் மர்குலிஸ் இந்த கருதுகோளை முன்வைத்த போது நிறுவன அறிவியலாளர்கள் அதை எதிர்த்தார்கள். ஆனால் 1980களில் செல்லில் உள்ள நியூக்ளியர் டி.என்.ஏயும் இழைமணி, பசுங்கனிகம் ஆகியவற்றில் உள்ள டி.என்.ஏவும் வேறுபட்டிருப்பது லின் மர்குலிஸின் கருதுகோளுக்கு சிறப்பாக வலு சேர்த்தது. ஜேம்ஸ் லவ்லாக்குடன் இணைந்து லின் மர்குலிஸ் ’கையா’ கருதுகோளை முன்வைத்தார். மிகவும் முக்கியமான சூழலியல் பார்வையாக அது இன்று விளங்குகிறது. நிலவியலில் புவியின் உருவாக்கத்திலும் அதன் செயல்பாட்டிலும் நுண்ணுயிரிகளின் பங்கு குறித்து பொதுவாக முக்கியத்துவம் கொடுக்கப்படுவதில்லை. இப்பார்வையை மாற்ற லின்மர்குலிஸ் பாடுபட்டார். ரஷிய நிலவியலாளர் வெர்னாட்ஸ்கி உயிரி செயல்பாடுகளையும், நிலவியல் பரிணாமத்தையும் இணைத்துப் பார்க்கும் ஒரு அறிவியல் பார்வையின் முன்னோடி என்பதை மேற்கில் முதலில் கூறியவர் லின் மர்குலிசே. பல பொது அறிவியல் நூல்களை இவர் எழுதியுள்ளார். இதன் மூலம் அறிவியலை பொதுமக்களுக்கு கொண்டு சென்றார். 50 ஆண்டுகளுக்கு ஒருமுறை வழங்கப்படும் டார்வின்-வேலஸ் பதக்கம் 2008 இல் லின்னயன் மையத்தால் இவருக்கு வழங்கப்பட்டது. 2011 நவம்பர் 22 இல் இவர் காலமானார்.
கன்னியாகுமரி மாவட்டத்தில் 108 திவ்யதேசத்தில் ஒன்றான திருவட்டார் ஆதிகேசவ பெருமாள் ஆலயத்திற்கு அருகில் ஆற்றூர் புலிபுனம் சாலையில். தாமிரபரணியின் கிளை நதியான பருத்திவாய்க்காலுக்கும் ஈயான்குளத்துக்கும் எதிரில் தொழிச்சல் பகுதியில் அமைந்துள்ளது ஈயான்குளம் இசக்கி அம்மன் கோவில்.

இந்திரனிடம் பாரதத்தின் தொன்பகுதியில் நடக்கும் அநீதியை அழிக்க இயக்கி, இயக்கன், ரக்ஷ்சன், ரக்ஷ்சி என பல பெயர்களில் தொடர்ந்து அவதாரம் எடுத்துக்கொண்டிருப்பேன் என்ற ஆதிபராசக்தி (தகவல்: தேவி பாகவதம்) இப்பகுதியில் பல ஆண்டுகளாக பொது மக்களுக்கு அருள்புரிந்து வந்த அம்மன். பெண்கள் வெற்றிலை வைத்து வேண்டினால் அவசர தேவைகளுக்கு பொன்னாபரணம் தந்து உதவியதாகவும், திருவட்டார் ஆதிகேசவ பெருமாள் ஆலயத்திற்கு போகும் பாதையில் அம்மனுக்கு தனது பரிவாரத்தோடு படையல் வைத்து வேண்டிச் செல்வதாவும் செவிவழிச் செய்தி கூறுகிறது. காலரா போன்ற உயிர்க்கொல்லி நோய்கள் வந்தபோது அம்மனே இப்பகுதி மக்களைக் காத்ததாக முதியோர்கள் கூறுகிறார்கள்.

இப்பகுதி மக்களோடு இரண்டற கலந்த அம்மனுக்கு பழைய ஆலயத்துக்கு அருகில் அரைகோடி ரூபாய் செலவில் 34 அடி உயர கோபுரத்தோடு புதிய கோவில் நிறுவப்பட்டு அம்மன் அருளால் 06/04/2012 அன்று மடாதிபதிகள், ஆன்மிக தலைவர்கள் இலட்சக்கணக்கான பக்தகோடிகள் முன்னிலையில் கும்பாபிஷேகம் நடந்தது.

பிள்ளைவரம் கிடைக்கும் இத்திருத்தலத்தில் வந்து வேண்டினால் எல்லாவிதமான தோசமும் தீரும் என்பது பக்தர்களின் நம்பிக்கை.

ஆறு மற்றும் குளத்தை தன் எதிரே கொண்டுள்ள இத்தலத்தில் அரசமரத்தோடு ஆலமரம் இணைந்திருப்பதும் புனிதமாக கருதப்படுகிறது. இத்தலத்தில் ஒரே கோபுரத்தில் செண்பகவல்லி, நீலகோசி என்ற இரு திருநாமத்தில் இரு தேவியராக இசக்கி அம்மன் அருள்புரிவது மற்றுமோர் சிறப்பு ஆகும்.

திருவிழா: பங்குனி அஸ்தம் நட்சத்திரத்தை மையமாக வைத்து ஏழு நாட்கள்.
பித்தளைப் பாத்திரத்தில் புளி முதலியவற்றால் ஆகும் இரசாயன மாற்றத்தைத் தடுக்க அவற்றின் உட்பகுதியில் தகரத்தை (Tin) உருக்கித் தடவுதல், **ஈயம் பூசுதல்** அல்லது கலாய் பூசுதல் எனப்படும்.

மரபு சார்ந்த தொழில்
-------------------

ஈயம் பூசுதல் என்பது மரபு சார்ந்த தொழில். நாம் அன்றாடம் உபயோகப் படுத்தும் செம்பு, பித்தளை, மற்றும் வெங்கலப் பாத்திரங்கள் புளி சேர்த்து சமைத்த பொருட்களை சேமித்து வைத்தால் நாளடைவில் பச்சை நிறக் களிம்பு படிந்து உணவை நஞ்சாக்கிவிடும் அபாயம் உண்டு. இதைத் தடுக்க பாத்திரங்களில் ஈயம் பூசினார்கள்.

தமிழர்கள் உலோகவியல்
-------------------

### சமையல் பாத்திரங்கள்

தமிழர்கள் அன்றாட உபயோகத்தில் ஐந்து உலோகங்கள் இருந்தன. இவை பொன், வெள்ளி, செம்பு, பித்தளை மற்றும் வெண்கலம் என்பன. பொன் மற்றும் வெள்ளி விலை உயர்ந்தவை. ஆபரணங்கள் செய்ய உதவும். செம்பு சூடு தாங்கும் உறுதியான தாமிர பாத்திரம் நெடுங்காலம் நிற்கும். ஆனால் அதிகம் களிம்பு பிடிக்கும். இரண்டு பங்கு செம்பும் ஒரு பங்கு நாகமும் சேர்த்து உண்டாக்குவது பித்தளை. பித்தளையில் செய்யும் பாத்திரங்கள் உறுதியானவை. அடுப்பில் சூடு தாங்கும். எனினும் சற்று களிம்பேறும் தன்மையுடையது. செம்பையும் வெள்ளீயத்தையும் கலந்து வெண்கலம் உண்டாக்கப்படுகிறது. வெண்கலப் பாத்திரங்கள் பயன்படுத்த எளிதானது. சூடு தாங்கும் என்றாலும் சிறிது களிம்பு பிடிக்கும். எனவே களிம்பு படிதலைத் தவிர்க்க ஒரு சிறப்பு உலோகம் பூச்சாக உருக்கி உள்ளிடப்படுகிறது.

### ஈயம் பூசுதல்

ஆனால் நாம் ஈயம் பூசுதல் என்று குறிப்பிடுவது தகரம் (Tin) என்ற உலோகப் பூச்சைத் தான். ஈயம் கொடிய விஷமுள்ளது. எனவே இவ்வுலோகத்தை செம்பு, பித்தளை மற்றும் வெண்கலப் பாத்திரங்களில் களிம்பு படிவதைத் தடுப்பதற்காக பூச இயலாது. மாற்றாக தகரம் உணவுப் பொருட்களைப் பாதுகாக்கும் குணநலனுடையது. எனவேதான் பழம், ஈரட்டி (பிஸ்கட்), பழரசம் போன்ற உணவுப் பொருட்கள் தகரத்தால் செய்த டப்பாக்களில் அடைக்கப்பட்டு விற்பனைக்கு அனுப்பப்படுகின்றன. எனினும் தகரத்தில் குறைந்த அளவு ஈயம் கலக்கப்படுவதுண்டாம்.

### ஈயம் பூசும் தொழிலாளர்கள்

ஈயம் பூசும் தொழிலாளர்கள் இதை ஒரு மரபுத் தொழிலாகச் செய்து வருகிறார்கள். கிராமங்களிலும் நகரங்களிலும் இவர்கள் தற்காலிகமான இடத்தில் இந்தத் தொழிலைச் செய்கிறார்கள். கிராமங்களில் குடும்பத்துடன் மரத்தடிகளில் அமர்ந்து இந்தத் தொழிலில் ஈடுபடுகிறார்கள். ஆனால் துருவுறா எஃகு கொண்டு செய்யப்படும் பாத்திரங்கள் அதிகமாக பயன்பாட்டுக்கு வந்துள்ளபடியால் ஈயம் பூசுதல் என்ற இந்தத் தொழில் அருகி வருகிறது.
**கே. சி. நடராஜா** (பிறப்பு: சூன் 19, 1918 கரவெட்டி, யாழ்ப்பாணம்) இலங்கையில் பிரபல குற்றவியல் சட்டத்தரணியாக விளங்கியவர். இவர் நைஜீரியா நாட்டின் சட்டமா அதிபராகவும், பெர்முடா நாட்டில் உயர்நீதிமன்ற நீதியரசராகவும் பணியாற்றியிருக்கிறார்.

வாழ்க்கைச் சுருக்கம்
--------------------

இலங்கையின் வடக்கே யாழ்ப்பாண மாவட்டத்தில் கரவெட்டி என்ற கிராமத்தில் முதலியார் சின்னத்தம்பி என்பவருக்குப் பிறந்தவர் நடராசா. தனது ஆரம்பக் கல்வியை கரவெட்டி விக்னேசுவரா கல்லூரியிலும், பின்னர் கொழும்பு புனித யோசேப்பு கல்லூரியிலும் பயின்று இலங்கைப் பல்கலைக்கழகத்தில் பட்டப் படிப்பையும் முடித்தார். பின்னர் இலண்டன் சென்று கிங்ஸ் கல்லூரியில் வரலாற்றுத் துறையில் சிறப்புப் பட்டத்தையும், சட்டத்துறையில் பட்டத்தையும் பெற்றார். தொடர்ந்து கேம்பிரிட்ஜ் பல்கலைக்கழகத்தில் முதுமாணிப் பட்டத்தையும் பெற்றார்.

இந்தியாவின் முன்னாள் பிரதமரான ஜவஹர்லால் நேரு தன்னுடைய சுயசரிதத்தில் இவரைப் பற்றிக் குறிப்பிட்டிருக்கிறார். 1931 ஆம் ஆண்டில் நேரு இலங்கைக்கு பயணம் மேற்கொண்டபொழுது, யாழ்ப்பாணத்தில் ஒரு கிராமத்தின் வழியாக காரில் சென்றபொழுது, ஒரு பள்ளிகூடத்தின் ஆசிரியரும், மாணவர்களும் தன்னை மறித்து தனக்கு வரவேற்பு வார்த்தைகள் சொன்னதாகவும், பிரகாசமான முகத்துடன், கூர்ந்த கண்களுடன் ஒரு சிறுவன் முன்னே வந்து, கை குலுக்கி , 'நான் ஒருகாலும் தளர்ச்சியடையேன்' என்று சொன்னது தன் மனதில் ஆழப்பதிந்து விட்டது என்று எழுதியிருக்கிறார். அது கரவெட்டி விக்கினேஸ்வராக் கல்லூரியின் 13 வயது நிரம்பிய மாணவனான கே.சீ. நடராஜா தான். பின்னர் அவர் இக்கல்லூரியின் முகாமையாளராக பதவியேற்ற பொழுது இச்சம்பவம் சபையில் குறிப்பிடப்பட்டிருக்கிறது. உல்கப்புகழ்பெற்ற மகப்பேற்று மருத்துவ நிபுணரான சிவா சின்னத்தம்பி இவருடைய இளைய சகோதரியாவார்.

அரசியலில்
---------

1952 ஆம் ஆண்டின் பொதுத்தேர்தலில் இவர் பருத்தித்துறை தேர்தல் தொகுதியில் சுயேச்சை வேட்பாளராகப் போட்டியிட்டுத் தோல்வியுற்றார்.

வெளி இணைப்புக்கள்
-----------------

* சண்டே ரைம்ஸ் ஆசிரியருக்கு கடிதம் பரணிடப்பட்டது 2007-09-27 at the வந்தவழி இயந்திரம் - (ஆங்கில மொழியில்)
* நேருவின் சுயசரிதத்தில் இருந்து பரணிடப்பட்டது 2007-09-30 at the வந்தவழி இயந்திரம் - (ஆங்கில மொழியில்)
**சாக்கோட்டை** *(Sakkottai)* என்பது இந்தியாவின் தமிழ்நாடு மாநிலத்திலுள்ள தஞ்சாவூர் மாவட்டம் கும்பகோணம் வட்டத்தில் அமைந்துள்ள ஒரு கிராமம் ஆகும். புகழ்பெற்ற அமிர்தகடேசுவரர் ஆலயம் இக்கிராமத்தில் உள்ளது. பிரபல இந்திய வரலாற்றாசிரியர் கிருட்டிணசாமி அய்யங்காரும், மணிமேகலை சுகுமார் முதலியாரும் இந்த மண்ணின் மைந்தர்களாவர். பண்டைய காலத்தில் இக்கிராமம் சவ்வுக்கோட்டை என அறியப்பட்டது.

மக்கள் தொகை
-----------

2001 ஆம் ஆண்டின் மக்கள் தொகை கணக்கெடுப்பின் படி சாக்கோட்டை கிராமத்தின் மொத்த மக்கள் தொகை 2889 ஆகும். இதில் ஆண்கள் எண்ணிக்கையில் 1437 பேரும் பெண்கள் எண்ணிக்கையில் 1452 பேரும் அடங்குவர். மேலும் இத்தொகையில் ஆறு வயதிற்குட்பட்டவர்கள் எண்ணிக்கை 301 ஆகும். இக்கிராமத்தின் ஆண் பெண் பாலின விகிதம் 1010 ஆக இருந்தது. கிராம மக்களின் மொத்த எழுத்தறிவு சதவீதம் 70.22 ஆகும். இதில்ஆண்களின் எழுத்தறிவு விகிதம் 79.37 ஆகவும் பெண்களின் எழுத்தறிவு விகிதம் 64.66 ஆகவும் இருந்தது. கிராமத்தில் பட்டியலினத்தை சேர்ந்தவர்கள் எண்ணிக்கை 790 பேரும் மலை வாழ்மக்கள் எண்ணிக்கை 4 பேரும் என்ற அளவில் இருந்தனர்.

முக்கிய நபர்
------------

இந்திய வரலாற்று ஆசிரியரும் திராவிட அறிஞருமாகக் கருதப்படும் கிருட்டிணசாமி அய்யங்கார் சாக்கோட்டை கிராமத்தைச் சேர்ந்தவர் ஆவார்.

மேற்கோள்
--------

1. ↑  "தமிழக ஆளுநர் பற்றிய குறிப்பு". *tn.gov.in*. தமிழ்நாடு அரசு. 2015. நவம்பர் 3, 2015 அன்று பார்க்கப்பட்டது.
2. ↑  "தமிழக முதலமைச்சர் பற்றிய குறிப்பு". *tn.gov.in*. தமிழ்நாடு அரசு. நவம்பர் 3, 2015 அன்று பார்க்கப்பட்டது.
3. 1 2  "Primary Census Abstract Data of Tamil Nadu". Directorate of Census Operations. 2009-08-06 அன்று மூலம் பரணிடப்பட்டது.
4. ↑   "Primary Census Abstract Data of Tamil Nadu". Directorate of Census Operations.

புற இணைப்புகள்
--------------

விக்கிமீடியா பொதுவகத்தில்,  
 ***சாக்கோட்டை***   
என்பதின் ஊடகங்கள் உள்ளன.
20 ஆம் நூற்றாண்டின் சாக்ரோமீட்டர்
**சாக்கரோமீட்டர்** (Saccharometer) என்பது ஒரு திரவத்தில், சர்க்கரையின் அளவை தீர்மானிக்க பயன்படுத்தப்படும் ஒரு வகை திரவமானி ஆகும். இது தாமஸ் தாம்சனால் கண்டுபிடிக்கப்பட்டது. இது முதன் முதன்முதலில் வைன் மற்றும் மது வகை தயாரிப்பாளர்களால் பயன்படுத்தப்பட்டது. பிறகு, சர்பத்து மற்றும் ஐஸ்கிரீம்கள் தயாரிப்பில், சர்க்கரையின் அளவை கண்டறியப் பயன்படுத்தப்படுகிறது.

முதல் மதுவகை சாக்கரோமீட்டர் பெஞ்சமின் மார்ட்டின் என்பவரால் வடிவமைக்கப்பட்டது. 1770 ஆம் ஆண்டில், ஜேம்ஸ் பாவர்ஸ்டாக் என்பவரால் முதன் முதலில் பயன்படுத்தப்பட்டது. ஹென்றி த்ரில்லே என்பவரால் ஏற்றுக்கொள்ளப்பட்டு, பின்னர் 1784 ஆம் ஆண்டில் ஜான் ரிச்சர்ட்சனால் பிரபலப்படுத்தப்பட்டது.

சர்க்கரையின் அளவு அதிகமாகும் போது, திரவத்தின் அடர்த்தி அதிகமாகும். அடர்த்தி அதிகமாகும் போது சாக்ரோமீட்டர் மேலே மிதக்கும்.

மேற்கோள்கள்
-----------

1. ↑  Explanation of Allan's saccharometer: appointed by Act of Parliament for the ... Thomas Thomson
2. ↑   *Country house brewing in England ... - Google Books*.. பார்த்த நாள்: 2009-10-11.
3. ↑   *Patisserie - Google Books*.. பார்த்த நாள்: 2009-10-11.
4. ↑   *The Brewing Industry in England... - Google Books*.. பார்த்த நாள்: 2012-03-16.
5. ↑   *Instruments of science: an ... - Google Books*.. பார்த்த நாள்: 2009-10-11.
ஒரு சாக்லேட் வெடிகுண்டு பாணி பட்டாசு. கருப்பு புரோட்ரஷன் என்பது உருகி, இது பற்றவைக்கப்படுகிறது.
**சாக்லேட் வெடிகுண்டு** (*Chocolate bomb*) என்பது ஒரு வகையான பட்டாசு ஆகும்.. இது தீபாவளி மற்றும் புத்தாண்டு கொண்டாட்டங்களின் போது இந்தியாவில் தயாரிக்கப்பட்டுப் பயன்படுத்தப்படுகிறது. சாக்லேட் வெடிகுண்டுகள் வெடிமருந்து துகள்களால் நிரப்பப்பட்ட சிறிய காகித அட்டைப் பெட்டிகளால் ஆனவை. இவற்றின் ஒரு மூலையில் ஒரு திரி செருகப்படுகிறது. பெட்டிகளை இறுக்கமாகச் சணல் சரங்களால் போர்த்தி பின்னர் மூன்று நாட்கள் வெயிலில் காயவைக்க வேண்டும். இதன் பிறகு இவை வண்ணமயமான அலுமினியத் தகட்டுடன் மூடப்படும். இவை சாக்லேட்டுகளை ஒத்திருப்பதால் சாக்லேட் வெடிகுண்டுகள் எனப்படுகின்றன. 1990களில் கொல்கத்தாவில் பூரிமா வகை சாக்லேட் குண்டுகள் மிகவும் பிரபலமாக இருந்தன. மேற்கு வங்கத்தில் இந்த பட்டாசு பயனடுத்துவது சட்டவிரோதமான செயலாக அறிவிக்கப்பட்டுள்ளது.

 ஒரு பெட்டியில் சில சாக்லேட் குண்டுகள்.

மேற்கோள்கள்
-----------

1. ↑  Ghatak, Shubhashish (14 October 2014). "'গরিবের বাজি' বলে দেদার তৈরী হচ্ছে চকোলেট বোমা" (in Bengali). *Anandabazar Patrika* (Kolkata). Archived from the original on 25 அக்டோபர் 2014.. பார்த்த நாள்: 25 October 2014.
2. ↑  Sen, Zinia (23 October 2014). "City of sound & fury". *The Times Of India* (Kolkata).. பார்த்த நாள்: 25 October 2014.
3. ↑  Dam, Mohona (3 December 2009). "Govt wants banned crackers out of Bengal before New Year celebrations". *The Indian Express*.. பார்த்த நாள்: 25 October 2014.
சாங் ஆறு, ராய்ப்பூரில்
**சாங் ஆறு** (*Song River*) என்பது இந்தியாவின் உத்தராகண்டம் மாநிலத்தில் டேராடூன் மாவட்டத்தில் உள்ள ஒரு ஆறாகும், இது உத்தராகண்டம் மாநிலத்தில் உள்ள தூன் பள்ளத்தாக்கின் மத்திய மற்றும் கிழக்குப் பகுதியில் பாய்கிறது. இது கங்கையின் துணை ஆறான சூசுவா ஆற்றின் துணை ஆறாகும். இது இமயமலைத் தொடரின் முசோரி மலையின் ராடி டாப் தெற்கு சரிவுகளில் நீரூற்றால் ஊட்டப்பட்ட நீரோடையாக உருவாகி தனௌல்டியிலிருந்து நரேந்திரநகர் நோக்கி ஓடுகிறது. மலைகளிலிருந்து தெற்கே ஓடும் பல நீரோடைகள் சஹஸ்த்ரதாராவிற்குப் ஒன்றிணைந்து ஓடுகின்றன.

தூன் பள்ளத்தாக்கை 190 km (120 mi) கடந்து செல்லும் மிகப்பெரிய ஆறுகளில் சாங் ஆறும் ஒன்றாகும். இதன் துணை ஆறுகளில் காளி காட், பிண்டல் ஆறு மற்றும் ரிசுபானா ஆறு ஆகியவை அடங்கும்.

சஹசுத்ரதாரா
-----------

காளி காட் என்ற சாங் ஆற்றின் துணை ஆறு அடிப்படையாகக் கொண்டு, இயற்கை ஆர்வலர்களுக்கு இது ஒரு பிரபலமான இயற்கை வளமிக்க இடமாகும். இங்குள்ள கந்தக நீரூற்றுகளுக்காக இந்தப் பகுதி மிகவும் பிரபலமானது. கோடையில் குடும்பத்துடன் சுற்றுலாப் பயணிகளின் தேர்வாக இந்த இடம் உள்ளது.

நீரியல்
-------

காளி காட் கலிங்க மலைக்குக் கிழக்கே பிரதான சாங் ஆற்றுடன் கலக்கிறது. இந்த சங்கமத்திற்குப் பிறகு, சாங் ஆறு ஒரு பரந்த ஆறாக இப்பள்ளத்தாக்கில் பாய்கிறது. இதன் மேற்குப் பகுதி அசன் ஆற்றை விட பெரியது. சாங் ஆறு பள்ளத்தாக்கு வழியாகக் தென்கிழக்கு திசையில் ஹர்ரவாலா மற்றும் தொய்வாலா பகுதி வழியாகப் பாய்கிறது. இது ஒரு வற்றாத ஆறாகும். இருப்பினும் மழைக்காலத்தில் தண்ணீர் பெருக்கெடுத்து ஓடுவதை தொய்வாலாவில் உள்ள பாலத்திலிருந்து பார்க்க முடியும். சூசுவா ஆற்றுடன் கலக்கும் வரை இந்த ஆறு தெற்கு நோக்கிச் செல்கிறது.

சூசுவா, தெற்கு சிவாலிக் மலையிலிருந்து தூன் பள்ளத்தாக்கை சஹாரன்பூர் மாவட்டம் மற்றும் அரித்வார் மாவட்டத்திலிருந்து பிரிக்கிறது. முன்பு வற்றாத ரிசுபானா உட்படப் பல சிறிய நீரோடைகளிலிருந்து தண்ணீரைச் சேகரிக்கிறது. இது மேற்கு நோக்கிப் பாய்ந்து தொய்வாலா வரை செல்கிறது. அரித்வாரிலிருந்து தேராதூனுக்கு ஓடும் தொடருந்திலிருந்து அடர்ந்த காடு வழியாகப் பாயும் இந்த ஆற்றினைப் பார்க்க முடியும். இந்த ஆறு ரைவாலாவில் கங்கையுடன் சங்கமிப்பதற்கு முன்பு கன்ஸ்ராவ் காடு வழியாகப் பாய்கிறது.

நீர்ப்பாசனம்
------------

தேராதூனின் பல்வேறு விவசாயப் பகுதிகளின் நீர்ப்பாசனத் துறையில் சாங் ஆற்றிற்கு பெரும் பங்கு உண்டு. ராய்ப்பூரின் விவசாயப் பகுதிக்கு நீர்ப்பாசனம் செய்வதற்காக மால்தேவ்தாவின் கலிங்கா ஆற்றிலிருந்து 18ஆம் நூற்றாண்டில் ஒரு கால்வாய் கட்டப்பட்டது. பலவாலா, நாதுவாலா, நக்ரோண்டா, குலர்காட்டி, ஹர்ரவாலா மற்றும் ரஞ்சவாலா ஆகிய பகுதிகள் இந்த நீர்ப்பாசன கால்வாயினால் பயனடைகின்றன. தொய்வாலாவின் விவசாயப் பகுதிக்கு நீர்ப்பாசனம் செய்வதற்காக லச்சிவாலாவில் உள்ள இந்த ஆற்றிலிருந்து பல்வேறு கால்வாய்கள் வெட்டப்பட்டுள்ளன. பனியவாலா, ஜாலி கிராண்ட், படோவாலா ஆகிய பகுதிகள் இந்த நீர்ப்பாசன கால்வாய் அமைப்பால் பயனடைகின்றன.

மேற்கோள்கள்
-----------

1. ↑  Sharad Singh Negi (1991). *Himalayan Rivers, Lakes, and Glaciers*. Indus Publishing. பக். 117, 127. பன்னாட்டுத் தரப்புத்தக எண்:978-81-85182-61-2. .
ஜிக்சா புதிரை விளையாடுபவர்
**திருகு வெட்டுப் புதிர்** அல்லது **ஜிக்சா புதிர்** (**jigsaw puzzle**) என்பது ஒழுங்கற்ற துண்டுகளை பொருத்தமான இடத்தில் சேர்க்கும் ஒரு புதிராகும். ஒவ்வொரு துண்டிலும் ஒரு பெரிய படத்தின் சிறு பகுதி இருக்கும்; இவற்றின் அனைத்து வில்லைகளையும் முழுமையாக கோர்த்து முழு படத்தையும் உருவாக்கும்போது புதிர் முடிவடைகிறது. சில சந்தர்ப்பங்களில், இதைவிட கூடுதலாக மேம்பட்ட வகைப் புதிர்களாக கோளவகைப் புதிர் மற்றும் ஒளியியற் கண்மாயம் காட்டும் புதிர்கள் போன்றவை சந்தைக்கு வருகின்றன.

திருகு வெட்டுப் புதிர்களானது துவக்கத்தில் சிறிய மரத்துண்டுகளை வெட்டி, அவற்றை ஒன்று சேர்த்து ஒரு செவ்வக வடிவப் பலகை ஓவியமாக உருவாக்கும் வகையில் உருவாக்கப்பட்டன.  திருகு வெட்டுப் புதிருக்கான துண்டுகளை ஒடுங்கு இழைவாளைக் (fretsaw) கொண்டு வெட்டப்பட்டன. இதனாலேயே இதற்கு  ’ஜிக்சா’ என்ற பெயர் உருவானது.  1760 இல் இலண்டனைச் சேர்ந்த நிலப்படவரை கலைஞரும், செதுக்குப் பணியாளருமான ஜான் ஸ்பில்ஸ்பரி என்பவர் வரைபடத்தை வைத்து வணிகரீதியாக திருகு வெட்டுப் புதிரை உருவாக்கினார். முதலில் மரத்தால் செய்யப்பட்ட புதிர்கள்பிற்காலத்தில் அட்டைகளில் வடிவமைக்கப்பட்டன.

திருகு வெட்டுப் புதிர்களில் பொதுவாக இயற்கைக் காட்சிகள், கட்டிடங்கள், மலைகள், கோட்டைகள் போன்ற படங்களைக் கொண்டே வடிவமைக்கப்பட்டு வருகின்றன. எனினும், எந்தவிதமான படமும் இந்தப் புதிரை உருவாக்க பயன்படுத்தலாம்; சில நிறுவனங்கள் தனிப்பட்ட ஒளிப்பட்களைக் கொண்டு புதிர்களை உருவாக்குகின்றன.

மேற்கோள்கள்
-----------

1. ↑  McAdam, Daniel. "History of Jigsaw Puzzles". American Jigsaw Puzzle Society. 19 October 2000 அன்று மூலம் பரணிடப்பட்டது. 13 October 2014 அன்று பார்க்கப்பட்டது.

வெளி இணைப்புகள்
---------------

* கண்டுபிடிப்புகளின் கதை: ஜிக்சா புதிர்
* Jigsaw-puzzle.org at Wayback Machine (Nov. 2000)
* Jigsaw puzzle resources பரணிடப்பட்டது 2018-07-04 at the வந்தவழி இயந்திரம்
* I'm a puzzle - Tool for creating online jigsaw puzzles
* Free Online Jigsaw puzzles பரணிடப்பட்டது 2018-09-01 at the வந்தவழி இயந்திரம்
* Jigsaw Puzzles Wiki - Database for jigsaw puzzles with many pictures
**திருகோணமலை மாவட்டம்** (*Trincomalee district*) இலங்கையின் 25 மாவட்டங்களில் ஒன்றாகும். இது கிழக்கு மாகாணத்தில் அமைந்துள்ளது. திருகோணமலை நகரம் இதன் தலைநகரமாகும். திருகோணமலை தேர்தல் மாவட்டம் 3 நாடாளுமன்றத் தொகுதிகளைக் கொண்டுள்ளது. இது 230 கிராமசேவகர் பிரிவுகளையும் 10 பிரதேச செயலர் பிரிவுகளையும் கொண்டுள்ளது. இலங்கையில் விகிதாசாரத் தேர்தல் முறை அறிமுகப்படுத்தப்பட முன் இம் மாவட்டத்தின் திருகோணமலை, மூதூர், சேருவிலை ஆகிய தேர்தல் தொகுதிகளிலிருந்து நான்கு உறுப்பினர்கள் இலங்கை நாடாளுமன்றத்துக்குத் தெரிவாகினர். இவற்றுள் திருகோணமலையும், சேருவிலையும் தலா ஒவ்வொரு உறுப்பினரைத் தெரிவு செய்யும் ஒற்றை உறுப்பினர் தொகுதிகளாகவும் மூதூர் இரண்டு உறுப்பினர்களைத் தெரிவு செய்யும் இரட்டை உறுப்பினர் தொகுதியாகவும் இருந்தது. 

திருகோணமலை மாவட்டத்தின் பரப்பளவு 2727 சதுர கிலோமீட்டர்கள் ஆகும். இது நாட்டின் மொத்தப் பரப்பளவின் 4.16% ஆகும்.

அமைவிடம்
--------

திருகோணமலை மாவட்டம் இலங்கைத் தீவின் கிழக்குக் கரையோரத்தில் அமைந்துள்ளது. இம் மாவட்டத்தின் வடக்கில் முல்லைத்தீவு மாவட்டமும், மேற்கில் அனுராதபுர மாவட்டமும், தெற்கில் பொலநறுவை, மட்டக்களப்பு ஆகிய மாவட்டங்களும், கிழக்கில் கடலும் உள்ளன. புகழ் பெற்ற இயற்கைத் துறைமுகமாகிய திருகோணமலைத் துறைமுகம் இம் மாவட்டத்திலேயே உள்ளது.

மக்கள்தொகை
----------

கடைசியாக முறையான மக்கள்தொகைக் கணக்கெடுப்பு நடத்தப்பட்ட 1981 ஆம் ஆண்டுக்கான கணக்கெடுப்பின்படி இம்மாவட்டத்தின் மொத்த மக்கள்தொகை 255,948 ஆகும். இலங்கையில் நடைபெற்ற 2001 ஆண்டுக்கான கணக்கெடுப்பு வடக்குக் கிழக்கு மாகாணங்களில் முழுமையாக இடம்பெறவில்லை. எனினும் இவ்வாண்டில் இம் மாவட்டத்தின் மக்கள்தொகை 340,158 என மதிப்பிடப்பட்டுள்ளது. இது நாட்டின் மொத்த மக்கள்தொகையின் 1.81% ஆகும்.

திருகோணமலை மாவட்டம் இலங்கையில் மிகக் குறைந்த மக்களடர்த்தி கொண்ட மாவட்டங்களுள் ஒன்று. 2001 ஆம் ஆண்டு மதிப்பீடுகளின் படி இம் மாவட்டத்தின் மக்களடர்த்தி ஒரு சதுர கிலோமீட்டருக்கு 138 ஆகும். இலங்கையின் சராசரி மக்களடர்த்தியான 300 என்ற அளவின் பாதியிலும் இது குறைவே.

இம் மாவட்டத்தின் இன அடிப்படையிலான மக்கள்தொகைக் கணக்கீடுகள் இங்கே 93,132 தமிழரும், 85,503 சிங்களவரும், 75,039 சோனகரும் இருந்ததாகக் காட்டுகின்றன. இதன்படி இம் மாவட்டத்தில் வாழும் இவ்வினங்களில் நூற்றுவீத (விழுக்காடு) அளவுகள் முறையே 36.39%, 33.41%, 29.32% ஆகக் காணப்படுகின்றன.

பிரதேச செயலாளர் பிரிவுகள்
-------------------------

* கோமரங்கடவல
* கந்தளாய்
* கிண்ணியா
* குச்சவெளி
* மொரவெவ
* மூதூர்
* பதவிசிறிபுர
* சேருவிலை
* தம்பலகாமம்
* திருகோணமலை நகரமும் சூழலும் பிரதேச செயலாளர் பிரிவு|நகரமும் சூழலும்
* வெருகல் - ஈச்சிலம்பத்தை

  



|  |  |  |
| --- | --- | --- |
| * பா
* உ
* தொ
 | **இலங்கையின் உள்ளூராட்சிப் பிரிவுகள்** | {{{படிம தலைப்பு}}} |
| **மாகாணங்கள்** | மேல் மாகாணம் | மத்திய மாகாணம் | தென் மாகாணம் | வட மாகாணம் | கிழக்கு மாகாணம் | வடமேல் மாகாணம் | வடமத்திய மாகாணம் | ஊவா மாகாணம் | சபரகமுவா மாகாணம் |
| **மாவட்டங்கள்** | கொழும்பு | கம்பகா | களுத்துறை | கண்டி | மாத்தளை | நுவரெலியா | காலி | மாத்தறை | அம்பாந்தோட்டை | யாழ்ப்பாணம் | மன்னார் | வவுனியா | முல்லைத்தீவு | கிளிநொச்சி | மட்டக்களப்பு | அம்பாறை | திருகோணமலை | குருநாகல் | புத்தளம் | அனுராதபுரம் | பொலன்னறுவை | பதுளை | மொனராகலை | இரத்தினபுரி | கேகாலை |
கட்டிடம் in சிம்லா, இந்தியாவார்ப்புரு:SHORTDESC:கட்டிடம் in சிம்லா, இந்தியா
**ஓகோவர்** (Oakover) என்பது இந்தியாவின் இமாச்சலப் பிரதேசத்தில் உள்ள சிம்லாவில் அமைந்துள்ள ஒரு வரலாற்று சிறப்பு மிக்கதொரு கட்டிடம் ஆகும். சிம்லாவில் கட்டப்பட்ட ஆரம்பகால வீடுகளில் இதுவும் ஒன்று. இமாச்சல பிரதேச முதல்வரின் அதிகாரப்பூர்வ இல்லமுமாகும்.

வரலாறு
------

ஒரு பிரித்தானிய காலகட்ட கட்டிடமான ஓகோவர் முன்பு முன்னாள் பாட்டியாலா மாநிலத்தின் மகாராசாக்களின் வசிப்பிடமாக இருந்தது. 

ஓகோவர் கல்லறை 1828 ஆம் ஆண்டில் திறக்கப்பட்டது. சிம்லாவில் உள்ள பழமையான பிரித்தானியர் கால கல்லறையாக இது கருதப்படுகிறது. 1841 ஆம் ஆண்டு வரை இக்கல்லறை பயன்பாட்டில் இருந்தது, பின்னர் இது பழுதடைந்து புறக்கணிக்கப்பட்டது.

கலை மற்றும் பிரபலமான கலாச்சாரத்தில்
-----------------------------------

பிரித்தானிய புகைப்படக் கலைஞர் சாமுவேல் பார்ன் 1863 ஆம் ஆண்டு சனவரி மாதத்தில் இந்தியா முழுவதும் பயணம் செய்தார். அவர் சிம்லாவுக்குச் சென்று, ஓகோவரில் இருந்தும் சிம்லாவிலிருந்தும் பல புகைப்படங்களை எடுத்தார்.

மேற்கோள்கள்
-----------

1. ↑  "'Oakover' receives CM". *The Tribune*. 1 Jan 2018. .
2. ↑  "Oakover Shimla – A Jinxed Building | Hill Post". *hillpost.in* (ஆங்கிலம்). 2017-12-24 அன்று பார்க்கப்பட்டது.
3. ↑  "A requiem for dead at Himachal's cemeteries | Hill Post". *hillpost.in* (ஆங்கிலம்). 2018-04-09 அன்று பார்க்கப்பட்டது.
4. ↑  "British organization offers help to restore cemeteries | UCAN India". *india.ucanews.com*. 2018-04-09 அன்று மூலம் பரணிடப்பட்டது. 2018-04-09 அன்று பார்க்கப்பட்டது.